Poetin besoek besette streek in OekraïnePoetin het die afgelope naweek die gebied besoek. (Foto: Skermskoot van die Russiese uitsaaier VGTRK/AFP) Die Russiese president Wladimir Poetin het die afgelope naweek Marioepol in die besette Donetsk-streek besoek. Die Kremlin beskryf die besoek as iets wat “spontaan” gebeur het. Dit is die eerste besette streek wat Poetin besoek sedert Rusland se inval in Oekraïne meer as ŉ jaar gelede. Rusland het dié hawestad oorgeneem ná ŉ maande lange beleg. Die besoek het woede by Oekraïense owerhede ontlok, met ŉ presidensiële assistent wat die stap as ŉ “gebrek aan berou” beskryf. Beeldmateriaal wat deur die Kremlin versprei is, wys hoe Poetin per helikopter in Marioepol land. Die Russiese leier het ŉ toer deur die stad onderneem, ŉ musiekteater besoek wat besig is om herbou te word en ŉ oorsig van herstelwerk aan die stad gekry. Poetin het met inwoners gesels. (Foto: Skermskoot van die Russiese uitsaaier VGTRK/AFP) Dmitri Peskov, woordvoerder van die Kremlin, sê die besoek was “spontaan” en dat Poetin se bewegings in die stad en sy ontmoeting met plaaslike inwoners nie beplan is nie. Hy het bygevoeg dat die besoek Saterdag en in die vroeë oggendure van Sondag plaasgevind het. Dit was Poetin se eerste reis na die oostelike Donbas-streek sedert Rusland se inval in Februarie verlede jaar. Die besoek kom ook byna ŉ jaar nadat Rusland die oorname van Marioepol aangekondig het. Marioepol is in puin gelaat nadat Rusland die stad aan die kus van die See van Azof meedoënloos gebombardeer het en dit onder beleg gehad het. Mikhail Podolyak, Oekraïne se presidensiële assistent, het sy afgryse oor die besoek uitgespreek en gesê Poetin se besoek kan vergelyk word met ŉ misdadiger wat altyd na die misdaadtoneel terugkeer. “Die oorsaak van duisende Marioepol-families se dood het die ruïnes van die stad en sy grafte kom bewonder,” het Podolyak getwiet. Oekraïne se ministerie van verdediging het op Twitter gesê Poetin het die stad in die nag besoek “soos dit ŉ dief betaam”. Russiese en Oekraïense soldate is steeds slaags in die oostelike Donetsk-streek, veral in die stad Bakhmut. Drie mense is Sondag in die dorpie Kamianske in die suidelike Zaporizhzhia-streek dood en nog twee beseer nadat dele van die dorp gebombardeer is.